**Pamokos planas ir struktūra**

**Pamokos tema:** Partizano dienoraščio puslapio kūrimas.

**Mokymosi tikslas** – ver[tinti skaitomų tekstų turinį bei raišką](https://emokykla.lt/bendrosios-programos/visos-bendrosios-programos/22?ach-1=4&ach-2=4&ach-3=4&ach-4=4&clases=3656&educations=&st=2&types=&ct=4#collapse-simple-COFL-eO5j-62o8) ir mokytis rašyti dienoraštį.

**Uždavinys:** aptarę partizanų veiklą Lietuvoje, išnagrinėję istorinius šaltinius (vietovės žemėlapį, partizanų dienoraščių pavyzdžius) bei susipažinę su partizano Juozo Lukšos-Daumanto asmenybe, remdamiesi žodžių banku ir laikydamiesi žanro reikalavimų sukurs partizano dienoraščio puslapį.

**Pamokos veiklai įgyvendinti skiriama 1 pamoka,** kurios metuvykstama į Juozo Lukšos-Daumanto skverą:

* Prieš pamoką jau yra susipažinę su dienoraščio žanru, jo reikalavimais, išklausę rašytojos Sandros Bernotaitės garso įrašo „Kas yra dienoraštis?“, aptarę ištraukas iš partizano Dzūko dienoraščio, prisiminę istorinę situaciją bei sudarę pamokos tema žodžių banką (terminų ir sunkesnių žodžių).
* Išvykos metu eina į skverą, tyrinėja aplinką, ją lygina su senuoju miesto planu, bando įsivaizduoti, kur buvo partizanų štabo pastatas, kaip jis galėjo atrodyti. Aptarę konkrečias istorines aplinkybes (laiką, vietą) apie čia besislapsčiusį ir kurį laiką gyvenusį partizaną Daumantą, kuria dienoraščio puslapį: kokį įrašą galėjo besislapstydamas palikti savo dienoraštyje šis partizanas. Rašydami laikosi žanro reikalavimų ir stengiasi neiškraipyti istorinių faktų. Pagal mokymosi lygį (patenkinamo ir slenkstinio pasiekimų lygio) gali naudotis žodžių banku. Atlikę darbus pristato, vertina draugų užduotis, reflektuoja veiklas užpildydami anketą *manoapklausa* aplinkoje ir grįžta į gimnaziją.

**Vieta:** maršruto pradžia nuo gimnazijos (Minties g. 3, Vilnius) iki Juozo Lukšos-Daumanto skvero (Apkasų ir Tuskulėnų gatvių sankirta, Vilnius).

**Klasė:** 8/9/10 kl.

**Pamokos situacija ir laukiamas rezultatas:** Mokiniai 8 klasėje susipažįsta su ***egodokumentikos terminu, aiškinasi, kas yra dienoraštis,*** skaito ir analizuoja L. Baliukevičiaus „Partizano Dzūko dienoraščio“ ištraukas, sieja pamokos medžiagą su istorijos dalyko žiniomis apie partizanų kovas. Prieš išvyką išklauso rašytojos Sandros Bernotaitės garso įrašą „Kas yra dienoraštis?“, aptaria žanro reikalavimus, sudaro pamokos žodžių banką. Atėję į skverą trumpai prisimena istorinę situaciją, įsikūnija į partizano asmenybę ir jo vardu rašo vienos dienos dienoraščio įrašą. Rašydami gali naudotis žodžių banku. Mokiniai mokosi vertinti draugų pristatomų tekstų turinį ir raišką pagal aptartus kriterijus.

**Metodai:** individualaus darbas, pokalbis, istorijos šaltinių nagrinėjimas, darbas su žodynais, žemėlapio analizavimas, *manoapklausa* anketos pildymas.

**Mokymo priemonės:** A4 popieriaus lapai dienoraščio įrašui sukurti, kietesni aplankai/segtuvai lapui pasidėti, rašikliai, žodžių bankas lapuose, miesto žemėlapis (žr. Prieduose), mobilieji telefonai.

**Tema/skyrius dalyko programoje:**

**Lietuvių kalba ir literatūra.** Kaip papasakoti apie save? Dienoraštis – savos istorijos pasakojimas. Kokias patirtis atskleidžia dienoraštis? (8 klasė)

Kuriami įvairių žanrų tekstai, pavyzdžiui, apsakymas, eilėraštis, filmo scenarijus, įsivaizduojamas knygos veikėjo dienoraštis, portretas. (9/10 klasė)

**Istorija.** Kaip dirbti su rašytiniais šaltiniais? Istorijos žemėlapio nagrinėjimas. (8 klasė)

Nagrinėjame istorinės asmenybės portretą. (9 klasė)

Lietuvos partizaninis karas su SSRS. Ką pasakoja istorinės nuotraukos? (10 klasė)

**Dalyvių skaičius:** iki 20.

**Vertinimo kriterijai:** mokiniai vertina žodžiu vienas kito darbą pagal aptartus kriterijus (Priedas Nr.4); namuose redaguoja, perrašo darbą (gali rašyti į sendinto popieriaus lapą ar pan.), mokytojas redaguotus dienoraščio puslapius vertina pažymiu.

**Pamokoje ugdomos kompetencijos:**

[Pažinimo kompetencija](https://emokykla.lt/bendrosios-programos/pagrindinis-ugdymas/22?st=2#collapse-simple-c3t4-Hj9b-Zdz2)

[Komunikavimo kompetencija](https://emokykla.lt/bendrosios-programos/pagrindinis-ugdymas/22?st=2#collapse-simple-4u1V-6eDn-zkkj)

[Kūrybiškumo kompetencija](https://emokykla.lt/bendrosios-programos/pagrindinis-ugdymas/22?st=2#collapse-simple-50m0-i2T1-9413)

[Pilietiškumo kompetencija](https://emokykla.lt/bendrosios-programos/pagrindinis-ugdymas/22?st=2#collapse-simple-50m0-i2T1-9413)

**Mokomoji veikla:**

**Pamokos pradžia.** Mokiniai su mokytoja pirmos pamokos metu jau yra aptarę pamokos veiklas ir siekiamus rezultatus Juozo Lukšos-Daumanto skvere.

**Užduoties atlikimas.** Atėję į skverą, klauso mokytojos pateikiamos informacijos, tyrinėja žemėlapį, miesto planą, lygina seną su nauju. Skvere susėda ant suoliukų ir atlieka užduotį – naudodamiesi išgirsta informacija, remdamiesi žodžių banku, sukuria partizano dienoraščio vienos dienos įrašą. Taisyklinga kalba perskaito draugams, vertina draugų sukurtus tekstus pagal aptartus kriterijus. Žodžių bankas pateikiamas Priede Nr.2.

**Pamokos apibendrinimas ir mokinių į(si)vertinimas.** Refleksiją atlieka su mobiliaisiais telefonais *manoapklausa* aplinkoje užpildydami trumpą anketą (Priedas Nr.3). Mokytoja apibendrina gautus rezultatus.

**Vertinimas.** Mokiniai individualiai žodžiu aptaria kiekvieno (jei mokinių daugiau pasirinktinai**)** sukurtą darbą, mokytoja vertins namie redaguotus dienoraščio puslapius.

Mokinių sukurti darbai segami į vieną ***Partizano dienoraštį.*** Mokiniai gali sugalvoti jam pavadinimą, iliustruoti viršelį.

**Namų darbų aiškinimas ir skyrimas.** Mokiniai, atsižvelgę į išsakytas pastabas, naudodamiesi žodynais turi redaguoti dienoraščio puslapius (gali juos perrašyti į sendinto popieriaus lapus), juos mokytoja vertins pažymiu.Aptartos namų darbų užduotys skelbiamos dienyne.

 *Parengė Vilniaus Joachimo Lelevelio inžinerijos gimnazijos lietuvių kalbos*

*mokytoja metodininkė Ramunė Cibulskienė*